HRVATSKI PRIRODOSLOVNI MUZEJ U ZAGREBU

**Obrazloženje uz financijski plana za 2024. godinu**

**Obrazloženje općeg dijela Financijskog plana**

Prijedlog financijskog plana Hrvatskog prirodoslovnog muzeja za 2024. godinu izrađen je u skladu sa Zakonom o proračunu (članci 28-33.) te uputama za izradu Gradskog ureda za financije u kojima je utvrđena metodologija planiranja. Zajedno sa projekcijama za razdoblje 2024-2026. godine digitalno je izrađen, te poslan na usvajanje osnivaču.

Proračunski korisnici dužni su planirati sve prihode i rashode po svim izvorima financiranja.

Ukupni prihodi planiraju su u iznosu od **8.626.400,00 EUR-a**, a raspored ukupnih rashoda planiran je u iznosu od **5.226.400,00 EUR-a.** Razlika u iznosu od **3.400.000,00** **EUR-a** planirana je za pokriće predviđenog manjka rezultata poslovanja po izvoru 5.6.1. (pomoći temeljem prijenosa EU sredstava), a koji se odnosi na okončani ZNS odnosno završnu isplatu Safu.

**P R I H O D I**

1. **Proračunski prihodi - 3.808.600,00 EUR-a**

1. **Prihodi iz Gradskog proračuna -** predviđaju se na osnovu financijskog okvira/limita doznačenog od strane osnivača u iznosu od **2.359**.**600,00 EUR-a.**
2. **Prihod iz Gradskog proračuna –** za rekonstrukciju i dogradnju zgrade, opremanje stalnog postava interijerskim elementima (vitrinama), te nabavu multimedije za stalni postav od **1.440.000,00 EUR-a.**
3. **Prihod iz Gradskog proračuna –** održavanje i opremanje ustanova u kulturi **9.000,00 EUR-a** (investicijsko održavanje).

**D. Prihodi iz Državnog proračuna: Ministarstva kulture i medija RH**

**1.274.300,00 EUR-a**

1. **Prihodi temeljem prijenosa EU sredstava – 3.400.000,00 EUR-a za rekonstrukcija zgrade HPM završna faza**
2. **Vlastiti prihodi i prihodi - 122.500,00 EUR-a**

Vlastiti prihodi planiraju se u ukupnom iznosu od **122.500,00 EUR-a,** a na temelju iskustava i rezultata iz 2023. godine, te predviđenog povećanja aktivnosti rada muzeja zbog otvorenja Novog stalnog postava i prodaje publikacija i ulaznica. Muzej će također ostvariti vlastite prihode od suradnje s privredom te javnim ustanovima.

1. **Prihodi za posebne namjene - 21.000,00 EUR-a**

Odnose se na refundaciju troškova vode koju koristi izvođač radova a iste plaća HPM.

1. **Planirani manjak prihoda iz 2023. iznosi 3.400.000,00 EUR-a**

Predviđena je završna isplata pomoći temeljem prijenosa EU sredstava sredinom 2024.

**R A S H O D I**

Rashodi su prikazani prema uputama Gradskog ureda za kulturu po izvorima financiranja te su manji od predviđenih prihoda za 3.400.000,00 EUR-a kako bi se pokrio planirani manjak po izvoru 5.6.1.ostvaren na kraju 2023.

Važno je napomenuti da se proračunski rashodi izvršavaju namjenski.

Vlastiti prihodi troše se za izvršenje ugovorenih projekata (terenska istraživanja, nabava opreme i sl.), a prema odlukama ravnatelja i za materijalne rashode za koje Grad Zagreb ne doznačuje dovoljno sredstava, za programe koji nisu financirani iz gradskog i državnog proračuna te za pred financiranje EU projekta.

**Obrazloženje posebnog dijela Financijskog plana**

Plan razvitka Hrvatskog prirodoslovnog muzeja u 2024. godini, uz predviđenu programsku aktivnost, temeljen je na završetku projekta Novi Hrvatski prirodoslovni muzej i otvaranje novog stalnog postava.

## PROGRAMSKA DJELATNOST

## 1. Zaštita muzejske građe i dokumentacije Hrvatskoga prirodoslovnog muzeja

Cilj predloženog programa je osigurati zaštitu prirodoslovne i antropološke građe te arhivske dokumentacije Hrvatskog prirodoslovnog muzeja. Građa sadrži 1,4 milijuna primjeraka naše nacionalne prirodoslovne i antropološke baštine koja se čuva se i štiti kao kulturno dobro dok se u muzejskoj arhivi čuva obimna dokumentacija stara gotovo 150 godina.

Sustavno i redovito provođenje mjera preventivne zaštita neophodan je i kontinuirani muzejski proces te čini temelj očuvanja kulturne baštine te podlogu za daljnju muzeološku obradu građe. Realizacijom predloženog programa jamči se kontinuitet zaštite fundusa Muzeja, omogućujući tako i budućim generacijama posjetitelja, domaćim i stranim stručnjacima i znanstvenicima da se educiraju, istražuju i uživaju u bogatoj kulturnoj baštini koju Muzej čuva.

Prijedlozi zaštite razrađeni su pojedinačno za svaku vrstu građe (mineraloško-petrografske, geološko-paleontološke, antropološke, zoološke, botaničke te arhivske dokumentacije) te objedinjeni u zajednički program.

# ***1A Restauracija Kataloga vodozemaca i gmazova i Kataloga danjih leptira***

Katalozi Zbirke vodozemaca i gmazova i katalog Zbirke danjih leptira ustanovljeni 1935. godine te predstavljaju dokumentaciju pohranjenih primjeraka i s njima čine neodvojivu cjelinu. Zadnjih desetljeća u upotrebi su i digitalne baze te se Katalozi rjeđe koriste, no i dalje su u upotrebi. U naravi radi se o dvije knjige dimenzija 21 x 34 cm različitog broja listova. Potreban je popravak uveza, popravci listova, te čišćenje korica i pojedinih listova od prašine i drugih nečistoća.

## 2. Nabava izložaka za nadopunu zbirki, novi stalni postav muzeja i povremene izložbe

Prioritetni način prikupljanja građe u prirodoslovnim muzejima je otkup ili prikupljanje na terenu zbog točnosti potrebnih podataka pri inventiranju predmeta i njegovu sagledavanju u odnosu na okoliš. Prikupljeni prirodoslovni materijal dobiva svoju vrijednost stručnom obradom pa iako nužno ne predstavlja estetski vrijedan eksponat, predstavlja vrijednost kao muzejski predmet svojim mjestom u muzejskoj zbirci, izložbi, postavu. Sustavna višegodišnja istraživanja, ciljano prikupljanje građe i nadopuna zbirki ključni su za cjelovitost fundusa i daljnju prezentaciju i komunikaciju s korisnicima muzeja. Obzirom na projekt uređenja stalnog postava muzeja u 2023. godini, tijekom 2024. godine planira se nabava određenih izložaka koji će biti uklopljeni u stalni postav te buduće povremene izložbe muzeja.

Prikupljanje građe za nadopunu zbirki, novi stalni postav muzeja i povremene izložbe, a kojima će se posjetiteljima Grada Zagreba najbolje komunicirati važnost i značaj fundusa muzeja te prirodoslovne teme koje artikuliramo kroz muzejski predmet/izložak odnosno njegovu kontekstualizaciju. Istovremeno nadopuna zbirki čini temeljnu aktivnost stručnih muzejskih djelatnika.

Novi stalni postav Hrvatskog prirodoslovnog muzeja predstavit će bogat fundus muzeja, vrijednost i prepoznatljivost fundusa o kojem se u muzeju skrbi, suvremene načine prezentacije izložaka, poboljšati kulturnu i turističku ponudu metropole kao i vidljivost i prepoznatljivost Grada kroz novi muzej odnosno njegov stalni postav.

## 3. Izložbena djelatnost

# **3A Izložba Kukci – zbirke kukaca iz fundusa Hrvatskog prirodoslovnog muzeja**

# **Zašto je gužva u Hrvatskom prirodoslovnom muzeju?**

Zbirke kukaca Hrvatskog prirodoslovnog muzeja najbrojnije su zbirke muzeja. U 36 zbirki čuva se gotovo pola milijuna primjeraka kukaca reprezentativnih za faunu Hrvatske, ali i svijeta osobito u tipskom materijalu kukaca kornjaša. Povodom otvaranja muzeja muzej će predstaviti raznolikost kukaca pohranjenih u fundusu muzeja, a kako bi kontekstualizirao sljedeće teme/izložbene cjeline:

**1. Raznolikost kukaca – 80% raznolikosti planete Zemlje**

**2. Životni ciklus kukaca – umiranje i ponovno rađanje**

**3. Ekološke značajke kukaca – kukci vladari i arhitekti Zemlje – apokalipsa danas**

**Ambijentalni zvukovi i zvukovi pjeva kukaca u cijelom prostoru**

# **3B Izložba Kamenice davno nestalih mora**

Izložba „Kamenice davno nestalih mora“ prikazuje zanimljivu i neobičnu skupinu školjkaša. Iz pojedinih cjelina izložbe moguće je iščitati što su kamenice, kako su živjele u geološkoj prošlosti u odnosu na današnje, što im pomaže u preživljavanju kriznih razdoblja te kako doprinose bioraznolikosti. Važan segment izložbe su fosilne kamenice iz fundusa Muzeja, a posebice one miocenske starosti, koje su i najzastupljenije na našim prostorima. Također su, uz primjerke iz Hrvatske, prezentirani i uzorci iz Muzejskih komparativnih zbirki s područja Francuske i Italije. Komparativna građa potječe iz eocenskih naslaga Pariškog bazena, te iz miocenskih naslaga s nekoliko lokaliteta u Italiji. Upravo su i u tim geološkim razdobljima, u dijelu epohe eocena (56 do 33,9 milijuna godina prije današnjice) i miocena (23,03 do 5,33 milijuna godina prije današnjice), zabilježeni klimatski optimumi s prosječnim temperaturama višim nego danas, što je između ostalog utjecalo na „bujanje“ života u tadašnjim morima. Kamenice, osim brojnih i važnih osobitosti i činjenica s geološkog i biološkog aspekta, obiluju i nizom drugih zanimljivosti, koje će također biti dio izložbe „Kamenice davno nestalih mora“.

**3C Izložba „Kućica“ u kući**

Inspiracija ili bolje rečeno poticaj za ovaj naslov dolazi od naziva zaštićenog spomenika kulture Kuća u kući, koji se nalazi u Bolu, na otoku Braču. Dizajnerica Josipa Maras, vlasnica zagrebačkog Studija Wallart, svoj umjetnički talent brusi još od ranog djetinjstva da bi se danas u potpunosti posvetila izradi unikatnih i personaliziranih tapeta na kojima svoj slikarski talent prenosi u digitalno slikarstvo, a potom na velike formate u vidu tapeta. Kako će je vrijedna prirodoslovna baština nadahnuti ostaje nam tek za vidjeti. Naime, ovaj neobičan način izlaganja i komunikacije s publikom, posve je drugačiji od klasičnih izložbi. Muzejski predmeti u umjetničkoj formi izašli bi iz Muzeja i preselili u nečiji dom/kuću, poslovni ili radni prostor i postali bi dio njihove svakodnevice i to na različitim i udaljenim mjestima diljem svijeta. Kućice različitih formi i struktura, potpuno glatke ili ukrašene, svaka sa svojom zadaćom, pričom i imenom, bile su sklonište i dom raznovrsnih živih bića, čuvali ih od različitih predatora, udara valova i drugih vremenskih nepogoda, danas su pohranjene u muzejskim zbirkama, povremeno se izlažu, obrađuju u znanstvenim i stručnim radovima, a sada bi trebale dobiti jednu posve novu misiju/dimenziju. Nadamo se da će biti dobro primljene u novi prostor, nečiju kuću, a o tome što ljudima znači kuća i što znači kad Vas netko primi u svoju kuću ne treba puno govoriti.

# Realizacijom ovog projekta građa Hrvatskoga prirodoslovnog muzeja prezentirala bi se na brojnim i različitim destinacijama čime bi Muzej dobio odličnu promidžbu, a postavljanje istoimene izložbe, na kojoj bi se ispreplela prirodoslovna baština i umjetnički doživljaj umjetnice prenesen na velike formate, u moderni i novoizgrađeni muzejski prostor zasigurno bi dodatno zaintrigirao širu javnost.

# **3D „Muzej u fokusu“ – portreti novog muzeja**

Izložba je planirana u sklopu otvorenja novog Hrvatskog prirodoslovnog muzeja i promocije monografije HPM jučer, danas, sutra… Na samom početku Izložbe, kroz video priču, predstavili bismo povijest ove važne zagrebačke i hrvatske muzejske institucije koja je kroz djelovanje velikih prirodoslovaca (Spiridion Brusina, Dragutin Gorjanović Kramberger, Đuro Pilar itd.) udarila temelje današnjem hrvatskom prirodoslovlju. Uz taj video prikaz izložiti će se povijesno najznačajniji dokumenti i fotografije vezane uz povijest HPM-a.

Drugim dijelom Izložbe prikazali bismo tijek, grandioznost i sveobuhvatnost obnove i dogradnje HPM-a kroz video prikaz 3d modela cijelog Muzeja u kojem je vidljiva veličina, broj katova i raspored prostorija. 3d model se u videu grafički koristi kako bi se virtualno s kamerom ulazilo u pojedine dijelove Muzeja gdje bismo onda kroz postojeće arhivske fotografije i dinamičnu video montažu prikazivali kako je tekla obnova Muzeja - od video snimaka i fotografija prije potresa, do posljedica potresa, pa zatim faza obnove i završnog izgleda.

Nakon svakog prikaza, pomoću virtualne kamere odlazimo nazad u hologramski prikaz kako bismo prikazali slijedeći dio (sobu, kat, hodnik) Muzeja.

Prije otvorenja novog, obnovljenog i proširenog Hrvatskog prirodoslovnog muzeja ugostili bismo dvadesetak najaktivnijih i najnagrađivanijih članova Fotokluba Zagreb i omogućili im snimanje novog postava i obnovljene zgrade.

Članovi Fotokluba Zagreb snimili bi novi postav i obnovljeni Muzej na umjetnički kvalitetan, široj publici zanimljiv način. Svaki od tih dvadesetak odabranih članova Fotokluba na različit bi način, ovisno o svom umjetničkom senzibilitetu, prikazao svoj doživljaj novog HPM-a te nam poslao četiri fotografije. Stručni bi žiri, sastavljen od tri djelatnika Muzeja i dva višestruko nagrađivana fotografa i članova ULUPH-a odabrao četrdesetak najuspjelijih fotografija koje bismo izradili u velikom formatu (50 cm x 70 cm) i prikazali ih na izložbi.

Izložba će biti zanimljiva svim našim posjetiteljma, a mogli bismo njome u smanjenom obliku gostovati u galerijama i muzejima diljem naše zemlje i na taj način dodatno zainteresirati publiku i potaknuti je da dođe i razgleda novi HPM.

## 4. Knjižnica - programi muzejske djelatnosti u 2024. godini

Knjižnica Hrvatskoga prirodoslovnog muzeja

JEDNOGODIŠNJI PROGRAMI

I. Godišnja pretplata na stručne i znanstvene časopise

II. Godišnje održavanje integriranog knjižničnog sustava Koha

## 5. Izdavaštvo

# **5A Monografija Hrvatski prirodoslovni muzej – jučer, danas, sutra - tisak**

Višejezična fotomonografija o dugoj povijesti Hrvatskog prirodoslovnog muzeja pružit će jedinstven uvid u burnu prošlost i izazovnu sadašnjost ove važne nacionalne institucije koja je obilježila povijest i brojne znanstvene uspjehe hrvatskog prirodoslovlja. Tiskom ove monografije obilježavamo otvaranje Novog Hrvatskog prirodoslovnog muzeja i čuvamo od zaborava ne samo povijest jedne muzejske institucije u svim njenim segmentima već i arhitektonski izgled plemićke palače Pejačević u kojoj je prije useljenja Hrvatskog prirodoslovnog muzeja 1868. godine, djelovalo i prvo zagrebačko javno kazalište, popularni Amadeov teatar, prva kazališna kavana, Jelačićeva kovnica novca, Zemaljsko računovodstvo, neke sastavnice Prirodoslovno-matematičkog fakulteta kao i navedeni muzej. Fotomonografija će vjerno dočarati i recentna zbivanja - od potresa, preko preseljenja fundusa muzeja u nove čuvaonice do napora tijekom realizacije novog stalnog postava i novih sadržaja muzeja.

# **5B Redovno izlaženje muzejskog časopisa Natura Croatica u 2024.**

Muzejski znanstveni časopis Natura Croatica izlazi trideset i drugu godinu, dva puta godišnje, na engleskom jeziku, a objavljuje radove vezane uz prirodoslovne muzejske zbirke i prirodoslovna istraživanja iz područja biologije i geologije te omogućuje razmjenu stručne literature koja u zamjenu za časopis Natura Croatica stiže u biblioteku Muzeja. Od ove 2023 godine radove objavljujemo kao *online first;* čime su nakon završenog recenzijskog postupka još brže vidljivi znanstvenoj zajednici. U stvaranju časopisa sudjeluju brojni domaći i strani autori – znanstvenici i stručnjaci; te brojni recenzenti iz Hrvatske i iz inozemstva, bez ikakve naknade. Časopis je citiran je u brojnim važnim svjetskim sekundarnim bazama. Indeksiranjem u svjetskim bazama te stalnom prisutnošću na portalu hrvatskih znanstvenih časopisa HRČAK Natura Croatica dostupna je korisnicima širom svijeta.

# **5C Stručne publikacije**

# **Novi katalog krapinskih neandertalaca**

Prvi katalog krapinskih hominina objavljen je 1988. godine. U katalogu su bili popisani i opisani 874 dotada prepoznatih fosilnih fragmenata neandertalaca s Hušnjakova. Kontinuirani stručni rad na Zbirci i konstantna znanstvena obrada materijala iz Zbirke, rezultirali su promjenama u pojedinim deskripcijama krapinskog materijala. Znanstvene revizije koje se neprestano odvijaju od 1988. godine i detaljne deskripcije neandertalskih fragmenata kompilirane su u novi, ažurirani katalog krapinskih hominina. Ažurirani katalog bio bi popraćen visokokvalitetnim fotografijama neandertalskih fragmenata u raznim vidovima, koje su također snimljene i kompilirane. Izdavanje novog i ažuriranog kataloga krapinskih hominina, nakon 35 godina konstantne znanstvene revizije te u godini kada se obilježava značajna obljetnica – 125. godišnjica od otrkića i početka istraživanja krapinskih neadertalaca, dodatno bi svjedočilo o znanstvenom stupnju obrađenosti krapinskih hominina i stvaranju svjetskih standarda u obradi ljudskih fosilnih ostataka.

## 6. REDOVNA PEDAGOŠKA DJELATNOST

**6A Edukativni programi Hrvatskog prirodoslovnog muzeja 2024.**

Predloženi redovni pedagoški muzejski program realizirati će se prateći novi stalni postav Hrvatskog prirodoslovnog muzeja. Pedagoška programska aktivnost obuhvaća raznoliko koncipirane sadržaje namijenjene različitim uzrastima i interesnim skupinama, za organizirane skupine učenika i za građanstvo. Rekonstrukcijom će muzej napokon biti mjesto po mjeri za sve skupine posjetitelja s osiguranom fizičkom, komunikacijskom i informacijskom pristupačnosti pa tako i sigurnim i nesmetanim pristupom za kretanje osoba s invaliditetom i smanjene pokretljivosti, te u skladu s tim nastavljamo s inkluzivnim prirodoslovnim programima za ranjive skupine korisnika. Programi će se provoditi samostalno, ali i u partnerstvu s drugim, prije svega, obrazovnim, odgojnim i kulturnim institucijama, te drugim subjektima zainteresiranim za suradnju.

Programima se potiče pobuđivanje znatiželje kod javnosti, posebice školske djece o prirodoslovnom svijetu, zaštiti prirode ali i za muzej kao kulturnu instituciju.

Osim programske djelatnosti koja će se odvijati u Muzeju, planirana su gostovanja na različitim manifestacijama koje promiču približavanje znanosti i motiviranje mladih za bolje razumijevanje fizičkog i prirodnog svijeta (Festival znanosti, Znanstveni piknik, Edukativna muzejska akcija, Muzza – tjedan znanosti, Interliber…)

Program koji predlažemo koncipiran je tako da prati rad naših odjela i podrazumijeva suradnju muzejskih pedagoga sa muzejskim djelatnicima, kustosima, tehničarima, preparatorima, knjižničarem, marketinškim stručnjacima. Posebno nas raduje novi koncept svih radionica koje će se vezati na novi moderan postav s multimedijalnim sadržajima i modelima.

Tematske radionice su znanstvene, stručne, kreativne radionice za školske grupe i građanstvo.

**6B Ciklus edukativno pedagoških radionica: DNA, GENI I KROMOSOMI**

Radionica „CSI:HPM Zločin u kokošinjcu“, nagrađena posebnim priznanjem Hrvatskog muzejskog društva, a koja je posjetiteljima približavala tajnu šifru skrivenu u DNA molekuli, godinama se uspješno održavala na našem Muzeju. Veliki interes, kako građanstva tako i osnovnih i srednjih škola, koje je polučila nedvosmisleno je pokazao da postoji potreba za ovakvim tipom sadržaja u kulturnoj ponudi grada Zagreba. Kroz niz ponuđenih raznolikih aktivnosti posjetiteljima se omogućuje da osjete atmosferu rada u DNA laboratoriju i upoznaju najčešće korištene tehnike i aparaturu. Program koji predlažemo koncipiran je tako da zadovolji najšire potreba ciljane publike te sastoji se od 4 različite radionice na temu DNA i genetike koje se izlažu na više razina složenosti:

RADIONICA 1: DNA detektiv - primjena DNA barkodiranja u animalnoj forenzici.

RADIONICA 2: Poigrajmo se s DNA – struktura i uloga DNA za najmlađe

RADIONICA 3: DNA molekula – struktura i izolacija DNA

RADIONICA 4: Genetika – znanost o nasljeđivanju

Iako su koncipirane da mogu biti i gostujuće, radionice će se primarno održavati u prostoru Hrvatskog prirodoslovnog muzeja pri čemu će korisnici koristiti i prostor i opremu novouređenog DNA laboratorija, kao i multimedijalne izloške novog stalnog postava Muzeja. Radionice traju najviše dva školska sata i mogu obuhvatiti 30-ak sudionika, a profesori mogu odabrati temu koja im se čini najzanimljivija kao nadopuna redovnom školskom programu.

## 7. Wildlife Photography natječaj 2024

Wildlife photography HPM natječaj organizira se s ciljem promicanja i nagrađivanja najboljih fotografija divlje prirode i životinja. Natječaj može biti nacionalnog ili međunarodnog karaktera i otvoren je za amaterske i profesionalne fotografe koji se bave fotografiranjem divlje prirode.

Sudionici mogu prijaviti svoje najbolje fotografije koje prikazuju divlje životinje, njihovu okolinu, staništa, te njihove ponašanje i aktivnosti u prirodnom okruženju. Fotografije mogu obuhvaćati različite vrste divljih životinja, kao što su sisavci, ptice, gmazovi, vodozemci, ribe, insekti i drugi organizmi u njihovim prirodnim staništima.

Ocjena fotografija temelji se na kriterijima kao što su tehnička izvrsnost, kompozicija, originalnost, kreativnost, estetska vrijednost i sposobnost prikazivanja divlje prirode na zanimljiv i informativan način. Pobjednici natječaja dobivaju nagrade, kao što su: novčane nagrade, foto oprema, muzejski suveniri ili prilika za izložbu njihovih fotografija.

Wildlife photography HPM natječaj ima za cilj promicanje svijesti o važnosti očuvanja divlje prirode, zaštiti ugroženih vrsta i njihovih staništa te promicanju ljubavi prema prirodi putem umjetnosti fotografije. Natječaj također pruža priliku fotografima da pokažu svoj rad, steknu priznanje i promoviraju svoje vještine u području wildlife fotografije.

## 8. Akcija i manifestacije / Programi međunarodne i međugradske suradnje i mobilnosti

**8A. Naziv programa: Obilježavanje 125. godišnjice otkrića Krapinskog pračovjeka**

Krajem kolovoza i početkom rujna sljedeće godine navršit će se 125 godina od prvog prepoznavanja i početka istraživanja krapinskog pleistocenskog nalazišta. Ovakvu veliku obljetnicu potrebno je obilježiti znanstvenim i stručnim skupom koji bi okupio priznate svjetske stručnjake koji su u posljednjih nekoliko desetljeća radili na daljnoj znanstvenoj obradi različitih aspekata krapinske zbirke. Skup pozvanih znanstvenika (inozemni i domaći stručnjaci) bio bi organiziran tijekom dva dana. Prvi dan otpočeo bi večernjim, popularnoznanstvenim predavanjem za široku publiku i posjetitelje muzeja, a koje bi se moglo održati u prostoru natrkivenog atrija novouređenog Muzeja. Sljedeći dan bi se prvo održao okrugli stol gdje bi se s pozvanim stručnjacima razmotrile daljnje moguće suradnje te mogućnost razrade novog znastvenoistraživačkog projekta, kao i konkretni planovi za prijavu takvog projekta na EU izvore financiranja. Popodne bi bile organizirane dvije sekcije predavanja (polusatna izlaganja, 4 predavača po sekciji) koje bi bile tematski organizirane (kompleksnost ponašanja neandertalaca i istraživanje morfološke varijacije i detalja koristeći nove, state-of-the-art tehnologije i mogućnosti). Predavanja bi također bila otvorenoj široj javnosti te bi se ona mogla održati u novoj multimedijalnoj dvorani Muzeja. Obilježavanje obljetnice bi završilo predstavljanjem novog izdanja Kataloga krapinskih neandertalaca.

**8B Naziv programa Mineralientage München (The Munich Show)**

**listopad/studeni 2024. – posjet i edukacija**

Međunarodna manifestacija „Mineralientage Munchen“ vodeći je međunarodni sajam minerala, dragog kamenja, nakita i fosila koji se odvija zadnjeg vikenda mjeseca listopada i kojeg posjećuje više od 30 000 posjetitelja godišnje. Više od 1000 izlagača iz više od 60 zemalja predstavlja prekrasne primjerke minerala – vrhunske uzorke mikrominerala, velike primjerke kristala impozantnih dimenzija te rijetke i vrijedne primjerke mineralnih vrsta iz nalazišta diljem svijeta. U suradnji s kolekcionarima i muzejima realiziraju se pomno osmišljene specijalističke tematske izložbe svjetski poznatih eksponata u kojima je u nekoliko navrata sudjelovao s izlaganjem i naš muzej. Ova trodnevna manifestacija od velike je važnosti za kontinuiranu edukaciju kustosa mineraloga te za suradnju i izmjenjivanje iskustava s drugim kustosima svjetskih muzeja. U vrijeme trajanja manifestacije redovito se održavaju i sastanci nacionalnih predstavnika muzeja koji čuvaju mineralošku građu u organizaciji Međunarodne mineraloške asocijacije-Komisija za muzeje (IMA-CM-International Mineralogical Association-Commission on Museums). S obzirom da je otkup jedan od temeljnih načina nabave uzoraka minerala s različitih svjetski poznatih lokaliteta ova manifestacija idealna je prilika i za realizaciju otkupa kvalitetnih i za zbirke našeg muzeja značajnih uzoraka minerala i stijena bilo da se radi o mineralnim vrstama koje nedostaju ili reprezentativnim primjercima koji će biti izloženi u stalnom postavu muzeja.

**8C Naziv programa: Prikupljanje i komparacija mineraloškog materijala lokaliteta** **Alšar**

U Republici Makedoniji, kod Alšara, nalazi se svjetski jedinstveno nalazište minerala arsensko – talijske parageneze. Kustosi HPM-a sudjelovali su u njegovoj mineraloškoj obradi od ranih dana njegova pronalaska. Tijekom više desetaka godina prikupljen je zanimljivi materijel koji je doveo do značajnih spoznaja u mineralogiji ovog raritetnog metalogenog podrucja. Prikupljena je zanimljiva mineraloška grada koja je fazi intenzivnog proučavanja i danas jer među sakupljenim materijalom se pronalaze još uvijek novi varijeteti. Tako bi se trebali usporediti sakupljeni uzorci sa primjercima iz drugih zbirki i kolekcija radi poredbe. Odabrani primjerci sa ovog lokaliteta planiraju se uključiti u stalni postav sistematike minerala izložbenog dijela Muzeja.

Ciljevi programa:

1. Komparacija mineraloških uzoraka u cilju uočavanja novih varijeteta ili vrsta

2. Determinacija novih varijeteta ili vrsta

3. Sudjelovanje u terenskom istraživanju temeljem kojeg je moguće doci do uzoraka minerala za popunu muzejskih zbirki ovog iznimno važnog lokaliteta

# 

|  |  |  |  |  |
| --- | --- | --- | --- | --- |
| **RB** | **Naziv programa** | **Planirana sredstva**  **(Grad Zagreb)** | **Planirana sredstva iz ostalih izvora (MKM, MZO, VI. sred...)** | **UKUPNO** |
| **1** | **Zaštita muzejske građe i dokumentacije Hrvatskoga prirodoslovnog muzeja** | 6.713,68 EUR | 4.000,00 EUR | 10.713,68 EUR |
| **1A** | Restauracija Kataloga vodozemaca i gmazova i Kataloga danjih leptira | 800,00 EUR | 527,07 EUR | 1.327,07 EUR |
| **2** | **Nabava izložaka za nadopunu zbirki, novi stalni postav muzeja i povremene izložbe** | 8.375,28 EUR | 5.583,52 EUR | 13.958,80 EUR |
| **3** | **Izložbena djelatnost** |  | | |
| **3A** | Izložba Kukci – zbirke kukaca iz fundusa Hrvatskog prirodoslovnog muzeja |  |  |  |
| **3B** | Kamenice davno nestalih mora | 16.800,00 EUR | 19.200,00 EUR | 36.000,00 EUR |
| **3C** | „Kućica“ u kući | 2.500,00 EUR | 3.200,00 EUR | 5.700,00 EUR |
| **3D** | „Muzej u fokusu“ – portreti novog muzeja | 7.118,75 EUR | 5.000,00 EUR | 12.118,75 EUR |
| **4** | **Knjižnica – programi muzejske djelatnosti u 2024.** | 1.497,99 EUR | 0,00 | 1.497,99 EUR |
| **5** | **Izdavaštvo** |  | | |
| **5A** | Monografija Hrvatski prirodoslovni muzej - tisak | 5.000,00 EUR | 3.000,00 EUR | 8.000,00 EUR |
| **5B** | Redovno izlaženje muzejskog časopisa Natura Croatica u 2024. | 1.350,00 EUR | 4.650,00 EUR | 6.000,00 EUR |
| **5C** | Stručne publikacije - Novi katalog krapinskih neandertalaca | 2.000,00 EUR | 2.000,00 EUR | 4.000,00 EUR |
| **6** | **Redovna pedagoška djelatnost** |  | | |
| **6A** | Edukativni programi Hrvatskog prirodoslovnog muzeja za 2024. | 7.080,00 EUR | 0,00 | 7.080,00 EUR |
| **6B** | Ciklus edukativno pedagoških radionica: DNA, GENI I KROMOSOMI | 1.498,00 EUR | 2.301,23 EUR | 3.799,23 EUR |
| **7** | **Wildlife Photography natječaj 2024** | 2.820,00 EUR | 1.880,00 EUR | 4.700,00 EUR |
| **8** | **Akcija i manifestacije / Programi međunarodne i međugradske suradnje i mobilnosti** |  |  |  |
| **8A** | **Obilježavanje 125. godišnjice otkrića Krapinskog pračovjeka** | 6.000,00 EUR | 5.000,00 EUR | 11.000,00 EUR |
| **8B** | **Mineralientage München (The Munich Show), listopad/studeni 2024. – posjet i edukacija** | 600,00 EUR | 500,00 EUR | 1.100,00 EUR |
| **8C** | **Prikupljanje i komparacija mineraloškog materijala lokaliteta Alšar** | 750,00 EUR | 600,00 EUR | 1.350,00 EUR |
| **SVEUKUPNO** | | 70.903,70 EUR | 57.441,82 EUR | 128.345,52 EUR |

# **POKAZATELJI USPJEŠNOSTI**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija pokazatelja | Jedinica mjere | Polazna vrijednost  (2023.) | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Povećanje broja izložbi ograničenog trajanja | Povećanjem broja izložbi ograničenog trajanja cilj je približiti i upoznati posjetitelja s prirodnim bogatstvom Hrvatske | Broj izložbi | 1 | 4 | 6 | 7 |
| Povećanje broja posjetitelja | Cilj je posjetitelje zainteresirati za prirodoslovlje, te istovremeno povećati svijest o muzeju kao relevantnoj isntituciji za istraživanje i učenje o prirodi | Broj posjetitelja | 0 | 21000 | 42000 | 63000 |

Zagreb, 26.10.2023.

Voditelj računovodstva: Ravnateljica:

Irena Poljančić, dipl.oec Prof.dr.sc. Tatjana Vlahović

Prihvaćen od strane Upravnog vijeća na 27 sjednici, 27.10.2023.

Prihvaćen na sjednici Gradske skupštine Grada Zagreba 12.12.2023.